Et flertal af landets politikere lever i en naiv forestilling om, at det illegale hashsalg bedst bekæmpes af lovens lange arm.

Selvsamme flertal ser det som deres ypperste opgave at bestemme, hvordan du lever dit liv, hvad du spiser, og hvad du ryger. Bag Christiansborgs tykke mure synes der ikke at være nogen grænser for, hvad politikerne kan og skal.

Det er en mageløs forglemmelse af, hvad deres egentlige opgave er. En overvurdering af egne evner. Og en kæmpe fornægtelse af den virkelige verden.